Foilsiú an doiciméid aonair leasaithe i ndiaidh formheas mionleasaithe de bhun an dara fomhír d’Airteagal 53(2) de Rialachán (AE) Uimh. 1151/2012

(2022/C 234/07)

D’fhormheas an Coimisiún an mionleasú seo i gcomhréir leis an tríú fomhír d’Airteagal 6(2) de Rialachán Tarmligthe (AE) Uimh. 664/2014 ón gCoimisiún (1).

Is féidir an t-iarratas ar fhormheas an mhionleasaithe seo a cheadú i mbunachar sonraí eAmbrosia de chuid an Choimisiúin.

DOICIMÉAD AONAIR

“Roquefort”

Uimh. AE: PDO-FR-0131-AM05 – 18.2.2022

STFC (X) TGFC ( )

1. Ainm(neacha)

“Roquefort”

2. Ballstát nó tríú tír

An Fhrainc

3. Tuairisc ar an táirge talmhaíochta nó ar an mbia-earra

3.1. An cineál táirge

Aicme 1.3. Cáiseanna

3.2. Tuairisc ar an táirge lena mbaineann an t-ainm in (1)

Is cáis ghormfhéitheach é “Roquefort” a ullmhaítear agus a tháirgtear go heisiach ó bhainne caorach amh iomlán i gcomhréir le cleachtais áitiúla chóra thraidisiúnta.

Sula mbrúitear í, is éard atá sa cháis amh, agus í saothraithe le spóir de Penicillium roqueforti, coipthe agus saillte agus craiceann tais uirthi, íosmhéid 52 g saill in aghaidh gach 100 g d’ábhar tirim agus íosmhéid 55 g saill in aghaidh gach 100 g de cháis aibithe.

Tá an cháis sorcóireach, agus trastomhas de 19-20 cm agus airde de 8.5-11.5 cm inti agus meánn sí 2.5-3 kg.

Bíonn an taos mín agus dlúth, agus féithe glasa-gorma cothroma ann chomh maithe le dea-bholadh suaithinseach le boladh beag múscáin, agus blas láidir agus fíneálta.

Déantar an cháis a aibiú ar feadh 90 lá ar a laghad ó dháta a monaraithe.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

Tagann an bainne a úsáidtear ó chaoirigh déirithe de phór Lacaune.

Tógtar na caoirigh ar bhealach traidisiúnta le haiste bia atá bunaithe ar fhéar, fodar agus gránaigh, agus ón méid sin ba cheart do thrí cheathrú ar a laghad de réir ábhair thirim de teacht ón limistéar táirgthe geografach.

Gan beann ar a thionscnamh, ní sháróidh beatha a cheannaítear lasmuigh den fheirm, seachas beatha thuí agus shainmheilte nó a macasamhail, ach lena n-áirítear fodar, gránach agus beatha bhreise, atá beartaithe le haghaidh caorach agus uain ionadaithe, in aghaidh an tréada agus in aghaidh na bliana, meán de 200 kg d’ábhar tirim in aghaidh na caorach déiríochta atá i láthair ar an bhfeirm.

Ní gá go dtiocfaidh an bheatha go léir, go háirithe an bheatha bhreise, ón limistéar geografach, toisc nach bhfuil mórán talún ann atá oiriúnach do bharraí, agus cuireann na dálaí aeráide, le triomaigh rialta i rith an tsamhraidh, srian ar a dtáirgeadh.

Nuair a bhíonn féar ar fáil, bíonn innilt laethúil éigeantach a luaithe is féidir, de réir na haimsire.

Le linn na tréimhse stáblaíochta, is éard atá sa chiondáil laethúil aonair aon chileagram amháin d’ábhar féir thirim ar an meán don tréad uile.

3.4. Céimeanna sonracha sa táirgeadh nach mór a dhéanamh sa limistéar geografach sainithe

Tarlaíonn na céimeanna uile, idir tháirgeadh bainne agus aibiú cáise, sa limistéar geografach.

Déantar an cháis a aibiú sna pluaiseanna atá suite i scileach shliabh Combalou (bardas Roquefort-sur-Soulzon), arna sainiú le breithiúnas Chúirt Réigiúnach Millau an 12 Iúil 1961.

I ndiaidh na gcéimeanna tosaigh aibithe, is i mbardas Roquefort-sur-Soulzon go heisiach a tharlaíonn an aibiú deiridh.

3.5. Sainrialacha maidir le slisniú, grátáil, agus pacáistiú etc. an táirge dá dtagraíonn an t-ainm cláraithe

Ceadaítear “Roquefort” a ghearradh.

Stóráiltear an cháis sula ndéantar í a phacáistiú, a ghearradh, a réamhphacáil agus a phacáil agus is i mbardas Roquefort-sur-Soulzon go heisiach a thugtar faoi na céimeanna sin ar na cúiseanna a leanas:

a) Chun sláine “Roquefort” a ráthú, agus na coinníollacha aibithe maidir leis an gcáis i mbardas Roquefort-sur-Soulzon ag íosteocht -5 °C á gcur san áireamh, tá sé ríthábhachtach go ngearrfar agus go bpacálfar é sula seolfar é agus aird ar leith á tabhairt ar an slabhra fuar a choinneáil ar bun trí athrú tobann ar bith i dteocht cháis “Roquefort” a sheachaint, rud a d’fhéadfadh a bheith ina chúis le meath an táirge.

b) Is trí phacáistiú na cáise a dhéanamh chomh tapa agus is féidir i ndiaidh di na seomraí teochtrialaithe a fhágáil amháin a dhéantar na hairíonna fisiceacha agus orgánaileipteacha “Roquefort” a choinneáil ó aibiú, go dtí go sroichfidh an cháis an tomhaltóir. Chun an aidhm sin a bhaint amach, tá na saoráidí pacáistithe suite sa bhardas céanna ina bhfuil na seomraí teochtrialaithe. Is táirge sobhriste í cáis “Roquefort” a aibíonn go han-mhall sa dorchadas. Nuair atá sí aibí agus dá bhrí sin réidh lena caitheamh, ní féidir leis an gcáis ach láimhsiú teoranta a sheasamh ag foireann a bhfuil eolas sonrach aici faoin táirge chun é a phacáistiú chomh tapa agus is féidir, chun baol díhiodráitithe, ocsaídithe agus dath mínormálta a sheachaint.

c) Chun sábháilteacht mhicribhitheolaíoch “Roquefort” a ráthú go dtí go sroicheann sé an tomhaltóir, tá sé tábhachtach gur féidir an cháis a rianú agus a sheiceáil i rith chéimeanna gearrtháin, pacáistithe, réamhphacála agus pacála an táirge deiridh atá réidh don tomhaltóir tríd an gcomhartha sainaitheantais do gach baisc táirgthe (arna mharcáil ar bharr na cáise) a úsáid. Tá gá le saineolas sonrach i dtaca leis na céimeanna sin agus bíonn éifeacht dhíreach acu ar cháilíocht na cáise seo ó bhainne amh.

Níl feidhm ag na rialacha i dtaca le gearradh agus pacáistiú a leagtar amach thuas maidir le siopaí a ghearrann cáis arna iarraidh sin ag tomhaltóirí nó a ghearrann nó a phacáistíonn cáis le haghaidh díolacháin dírigh de réir bhrí Rialachán (AE) Uimh 1169/2011 an 25 Deireadh Fómhair 2011.

3.6. Sainrialacha maidir le lipéadú an táirge dá dtagraíonn an t-ainm cláraithe

Chomh maith leis na sonraí sainordaitheacha arna leagadh síos sna rialacha i dtaca le lipéadú agus le cur i láthair earraí bia, bíonn an méid a leanas ar phacáistiú cháis “Roquefort”, is cuma an bhfuil sí á margú ina hiomláine nó gearrtha:

— ainm sonrúcháin tionscnaimh “Roquefort” scríofa i gcarachtair atá dhá thrian de mhéid na gcarachtar is mó ar an lipéad ar a laghad;

— sa raon radhairc chéanna, siombail STFC an Aontais Eorpaigh.

Bíonn an fhaisnéis seo ar na cliathbhoscaí nó ar an bpacáistiú eile ina bhfuil na cáiseanna.

Ar an lipéad freisin bíonn trádmharc roinnte ghrúpa an iarratasóra, ar a dtugtar “Brebis Rouge” [caora dhearg]. Ar na lipéid sin ar a dtaispeántar siombail STFC agus í daite, bíonn an trádmharc roinnte daite freisin; ar na lipéid sin ar a dtaispeántar siombail STFC i ndubh agus bán nó i gclaonchló, bíonn an trádmharc roinnte i ndubh agus bán nó i gclaonchló freisin.

Cé is moite den trádmharc roinnte agus marcanna trádála agus monaraíochta nó siombailí agus ainmneacha corparáideacha speisialta eile, ní ceadmhach ainm “Roquefort” a cháiliú nó focail ar bith eile a chur leis ar an lipéadú, ar an bhfógraíocht, sa chumarsáid, ar na sonraisc nó sna doiciméid tráchtála.

4. Sainmhíniú achomair ar an limistéar geografach

Roinn L’Aude:

Bardais Belpech*, Brousses-et-Villaret, Castans, Caudebronde, Cenne-Monestiés, Cuxac-Cabardès, Fanjeaux*, Fontiers-Cabardès, Fraisse-Cabardès, Labastide-Esparbairenque, Lacombe, Laprade, Lespinassière, Les Martys, Mas-Cabardès, Mayreville, Miraval-Cabardès, Montolieu, Pradelles-Cabardès, Roquefère, Saint-Denis, Saissac, La Tourette-Cabardès, Verdun-en-Lauragais, Villardonnel, Villemagne.

Roinn Aveyron:

Cantúin Causse-Comtal, Causses-Rougiers, Ceor-Ségala, Millau-1, Millau-2, Monts du Réquistanais, Nord-Lévezou, Raspes et Lévezou, Rodez-2, Rodez-Onet, Vallon, Saint-Affrique, Tarn agus Causses.

Bardais Les Albres, Anglars-Saint-Félix, Asprières, Auzits, Le Bas Ségala, Belcastel, Bertholène, Bessuéjouls, Bor-et-Bar, Bournazel, Brandonnet, La Capelle-Bleys, Castelmary, Castelnau-de-Mandailles*, Compolibat, Conques-en-Rouergue*, Crespin, Drulhe, Escandolières, Espalion, La Fouillade, Gaillac-d’Aveyron, Galgan, Goutrens, Laissac-Sévérac l’Église, Lanuéjouls, Lassouts, Lescure-Jaoul, Lugan, Lunac, Maleville, Mayran, Millau, Montbazens, Morlhon-le-Haut, Najac, Palmas d’Aveyron, Peyrusse-le-Roc, Pierrefiche, Pomayrols, Prades-d’Aubrac*, Prévinquières, Privezac, Rieupeyroux, Rignac, Rodez, Roussennac, Saint-André-de-Najac, Saint-Côme-d’Olt, Saint Geniez d’Olt et d’Aubrac, Sainte-Eulalie-d’Olt, La Salvetat-Peyralès, Sanvensa, Sébrazac, Sonnac, Tayrac, Valzergues, Vaureilles, Villecomtal, Vimenet.

Roinn Le Gard:

Bardais Alzon, Blandas, Campestre-et-Luc, Causse-Bégon, Dourbies, Lanuéjols, Montdardier, Revens, Rogues, Saint-Sauveur-Camprieu, Trèves, Vissec.

Roinn L’Hérault:

Bardais Les Aires, Avène, Bédarieux, Le Bousquet-d’Orb, Brenas, Cambon-et-Salvergues, Camplong, Carlencas-et-Levas, Cassagnoles, Castanet-le-Haut, Le Caylar, Ceilhes-et-Rocozels, Colombières-sur-Orb, Combes, Courniou, Le Cros, Dio-et-Valquières, Ferrals-les-Montagnes, Fraisse-sur-Agout, Graissessac, Hérépian, Joncels, Lamalou-les-Bains, Lauroux, Lavalette, Liausson, Lodève, Lunas, Mérifons, Mons, Mourèze, Octon, Olargues, Olmet-et-Villecun, Pégairolles-de-l’Escalette, Pézènes-les-Mines, Les Plans, Le Poujol-sur-Orb, Le Pradal, Prémian, Le Puech, Riols, Les Rives, Romiguières, Roqueredonde, Rosis, Saint-Étienne-d’Albagnan, Saint-Étienne-Estréchoux, Saint-Félix-de-l’Héras, Saint-Geniès-de-Varensal, Saint-Gervais-sur-Mare, Saint-Julien, Saint-Martin-de-l’Arçon, Saint-Maurice-Navacelles, Saint-Michel, Saint-Pierre-de-la-Fage, Saint-Pons-de-Thomières, Saint-Vincent-d’Olargues, Salasc, La Salvetat-sur-Agout, Sorbs, Le Soulié, Taussac-la-Billière, La Tour-sur-Orb, La Vacquerie-et-Saint-Martin-de-Castries, Valmascle, Verreries-de-Moussans, Vieussan, Villemagne-l’Argentière.

Roinn Lozère:

Cantún Chirac.

Bardais Allenc, Badaroux, Banassac-Canilhac, Les Bondons, Brenoux, La Canourgue, Cans et Cévennes*, Chadenet, Chanac, Florac Trois Rivières*, Fraissinet-de-Fourques, Gatuzières, Gorges du Tarn Causses, Les Hermaux, Hures-la-Parade, Ispagnac, Lachamp-Ribennes*, Lanuéjols, Laval-du-Tarn, La Malène, Marvejols, Mas-Saint-Chély, Massegros Causses Gorges, Mende, Meyrueis, Monts-de-Randon*, Le Rozier, Saint-Bauzile, Saint-Étienne-du-Valdonnez, Saint-Pierre-de-Nogaret, Saint-Pierre-des-Tripiers, Saint-Saturnin, Sainte-Hélène, La Tieule, Trélans, Vebron.

Roinn Tarn:

Cantúin Carmaux-1 Le Ségala, Les Hautes Terres d’Oc, Mazamet-1, Mazamet-2 Vallée du Thoré, La Montagne noire.

Bardais Alban, Amarens*, Ambialet, Arifat, Arthès*, Bellegarde-Marsal*, Bernac*, Brousse, Burlats, Cagnac-les-Mines, Carmaux, Castanet, Castelnau-de-Lévis*, Castres, Cestayrols*, Cordes-sur-Ciel*, Curvalle, Dénat*, Fauch, Le Fraysse, Le Garric, Graulhet*, Labessière-Candeil, Lacapelle-Ségalar, Laparrouquial, Lasgraisses*, Lautrec, Lempaut*, Lescure-d’Albigeois, Lombers, Mailhoc*, Massals, Mazamet, Miolles, Monestiés, Montfa, Montirat, Montredon-Labessonnié, Mont-Roc, Mouzens*, Mouzieys-Panens*, Navès*, Paulinet, Peyregoux*, Poulan-Pouzols, Pratviel*, Puéchoursi*, Puylaurens*, Rayssac, Réalmont, Roquecourbe, Rouffiac, Saint-André, Saint-Christophe, Saint-Jean-de-Vals, Saint-Julien-du-Puy, Saint-Marcel-Campes, Saint-Martin-Laguépie, Saint-Salvy-de-la-Balme, Sainte-Croix, Salles, Le Ségur, Sieurac, Soual, Souel*, Técou*, Teillet, Terre-de-Bancalié, Trévien, Vénès, Villefranche-d’Albigeois, Viviers-lès-Montagnes.

* Cuid den bhardas.

5. Nasc leis an limistéar geografach

Déantar “Roquefort” as bainne amh iomlán ó chaoraigh Lacaune, atá oiriúnaithe go foirfe do na coinníollacha comhshaoil sa limistéar geografach. Soláthraíonn na siléir aibithe a tógadh sa scileach ar a bhfuil an sráidbhaile eapainmneach suite na coinníollacha riachtanacha chun Penicillium roqueforti a fhorbairt sa cháis, rud a thugann an blas is dual di. Cinntítear leis an gcéim aibithe mhoill ina dhiaidh sin go bhforbraíonn an táirge go dtí go bhfuil uigeacht mhín aige chomh maithe leis na saintréithe orgánaileipteacha is fearr.

Comhfhreagraíonn an limistéar geografach do chodanna de dheisceart Massif Central, Piedmont agus gleannta sléibhe. Tá an aeráid, a bhfuil airde níos airde ná 400 m mar shaintréith aici, ar theorainn thionchar na Meánmhara agus thionchar an Atlantaigh. Mar thoradh air sin bíonn geimhrí fada a choisceann tús fhás an fhásra san Earrach agus triomaigh sa samhradh, a bhíonn níos measa go minic mar gheall ar chúltaiscí uisce ísle san ithir. De thoradh foshraitheanna geolaíocha ón oraigineas Heircíneach nó sil-leagan aolchloiche ón Ré Mhéiseasóch, in éineacht le creimeadh, is minic bhíonn an topagrafaíocht droimneach agus an ithir clochach. Áirítear sa limistéar geografach talamh féaraigh agus féarthalamh. Úsáidtear an méid beag talún atá oiriúnach do bharraí mar fhéarthalamh sealadach agus gránaigh lena gcaitheamh sa limistéar féin.

Tá na siléir aibithe do “Roquefort” atá suite laistigh de shráidbhaile Roquefort-sur-Soulzon greanta go hiomlán istigh sa scileach i mbunchnoic aillte cailcreacha Combalou, áit a raibh ina láthair de bhristeacha agus intitim i gcaitheamh na gcéadta. Is trí na scoilteanna sa scileach, a thugann simléir nádúrtha ar a dtugtar “fleurines” sruth aeir úir thais isteach ag láidreachtaí éagsúla. Feidhmíonn na fleurines mar ghineadóir aeir thais fhuair, agus leanann siad luaineacht na teochta lasmuigh agus an brú atmaisféarach. Déantar an t-aer a thagann isteach sa talamh a fhuarú leis na ballaí fionnuara ó na haillte a bhfuil a n-aghaidheanna thoir thuaidh; téann sé síos go bun an sciligh agus piocann sé suas taise ar theacht dó i dteagmháil leis an taiscumar faoi thalamh. Dá bhrí sin déanann na fleurines miocraeráid nádúrtha speisialta a chruthú, a chothromú, agus a choinneáil ar bun sna pluaiseanna, áit a bhforbraíonn Penicillium roqueforti.

Tá stair fhada ag “Roquefort”. Is féidir tagairt dó a aimsiú i mbailiúchán cairteacha Abbaye de Conques, in Aveyron ó 1070. In 1666 dheimhnigh foraithne ó Pharlaimint Tolouse na pribhléidí ríoga uile a deonaíodh ó Shéarlas VI chun “Roquefort” a chaomhnú agus deonaíodh d’áitritheoirí Roquefort-sur-Soulzon an ceart eiseach chun cáis “Roquefort” a aibiú. San 18ú haois, dhearbhaigh Diderot agus d’Alembert gurbh í “Roquefort”“rí na gcáiseanna”. Ina dhiaidh sin, rinne an iliomad breithiúnas an limistéar aibithe do “Roquefort” a theorannú do scileach Combalou. Ar an 26 Iúil 1925 rith Parlaimint na Fraince dlí a thug aitheantas do “Roquefort” mar an gcéad cháis leis an appellation d’origine [sonrúchán tionscnaimh].

Saintréith de “Roquefort” is ea an córas tógála sa limistéar geografach. Tá sé bunaithe ar fheirmeoireacht caorach de phór Lacaune agus úsáid fodair ó áiteanna atá an-ghar don fheirm, gan córas buailteachais. Tá an Lacaune oiriúnaithe dá thimpeallacht. Tugann an lomra olla, atá tiubhaithe ar a dhroim, cosaint ón ngrian i rith an tsamhraidh agus bíonn sé ina chabhair don chaora agus í ag dul i ngleic leis an teas. Tá a crúba oiriúnaithe d’ithir clochach. I rith an tséasúir innilte, bíonn sí in ann mar sin an sochar is fearr a bhaint as an bhfásra sa limistéar geografach, a bhíonn gann ó thaobh cothaithigh de go minic. Mar thoradh ar an obair a rinneadh i dtaca le roghnú géiniteach sa limistéar geografach leis na deicheanna de bhlianta anuas, tá cáil ar an Lacaune mar gheall ar a tháirgeadh bainne. Tógtar na caoirigh ar an mbealach traidisiúnta le haiste bia bunaithe ar an talamh féaraigh agus ar an bhféarthalamh sealadach agus buan sa limistéar geografach, talamh a úsáidtear d’innilt agus chun fodar a chothú. Tá srianta ar bheatha a cheannach lasmuigh den fheirm.

Bíonn fios gnó sonrach i gceist le monarú “Roquefort”. Déantar an cháis ó bhainne amh iomlán. Ullmhaítear púdair agus saothráin Penicillium roqueforti, a úsáidtear chun an cháis a shíolrú, ó phóir thraidisiúnta a fhaightear i miocraeráid na bpluaiseanna nádúrtha i mbardasacht Roquefort-sur-Soulzon. Déantar an cháis a dhraenáil gan brú a chur uirthi. Déantar an cháis a phriocadh d’fhonn í a aerú. Ansin aibítear an “Roquefort” sna siléir atá suite i scileach shliabh Combalou, atá aeráilte go nádúrtha le haer úr agus tais, leis an bhfad ama atá riachtanach chun Penicillium roqueforti a fhorbairt go maith. Ansin clúdaítear é i bpacáistiú cosanta chun moill a chur ar fhás Penicillium roqueforti agus leanann sé ar aghaidh ag forbairt trí aibiú mall.

Is cáis ghormfhéitheach é “Roquefort” a tháirgtear ó bhainne caorach amh iomlán go heisiach agus déantar é a aibiú ar feadh 90 lá ar a laghad ó dháta a mhonaraithe.

Bíonn an taos mín dlúth, agus féithe glasa-gorma cothroma ann chomh maith le dea-bholadh suaithinseach le boladh beag múscáin, agus blas láidir agus fíneálta.

Bíonn tionchar ag úsáid phór Lacaune, ag an gcóras traidisiúnta tógála agus ag an mbeatha bunaithe ar acmhainní sa limistéar geografach ar chomhdhéanamh an bhainne caorach, go háirithe na haigéid shailleacha óna dtagann an blas. Cuireann an bainne seo, agus é amh, le dea-bholadh suaithinseach “Roquefort” a thugtar chun cinn le linn an aibithe ag Penicillium roquefort.

Ní mór don déantóir cáise solúbthacht a léiriú agus “Roquefort” á mhonarú ó bhainne amh iomlán. Tá an fios gnó a chuirtear i bhfeidhm le linn táirgthe, amhail draenáil gan brú a chur ar an gcáis, a chruthaíonn na bearnaí rialta sa taos, agus priocadh, a ligeann an t-aer isteach, fíor-riachtanach d’fhorbairt Penicillium roqueforti le linn an aibithe, agus céimeanna lena dtáirgtear taos ag a bhfuil féitheacha atá dáilte go cothrom.

Soláthraíonn na siléir aibithe a tógadh laistigh de scileach shliabh Combalou, a bhíonn aeraithe le “fleurines”, coinníollacha nádúrtha bitheolaíocha atá an-fhabhrach d’aibiú “Roquefort”. San aeráid speisialta sin tairbhíonn Penicillium roqueforti den timpeallacht agus cuireann sé sin go mór lena fhorbairt. Iolraíonn sé sa cháis, athraíonn sé an taos ó bhonn, tugann sé dath glas-gorm don cháis agus tugann sé an blas ar fad di.

Forbraíonn an t-aibiú mall i ndiaidh aibithe uigeacht mhín thaos “Roquefort”, agus faoi dheireadh tréimhse 90 lá ar a laghad, bíonn a dhea-bholadh an-sainiúil le boladh beag muscáin forbartha go hiomlán.

Tagairt d’fhoilsiú na sonraíochta

http://info.agriculture.gouv.fr/gedei/site/bo-agri/document_administratif-ce7087ff-374d-4ef9-bb80-df1367047144

(1) IO L 179, 19.6.2014, lch. 17.